CELEX: 52011XG0308(02)
Language: et
Date: 2011-03-08
Title: Nõukogu järeldused „Rahvatervise ja tervishoiusüsteemide uuenduslikud lähenemisviisid kroonilistele haigustele”

8.3.2011   
            
            
               ET
            
            
               Euroopa Liidu Teataja
            
            
               C 74/4
            
         Nõukogu järeldused „Rahvatervise ja tervishoiusüsteemide uuenduslikud lähenemisviisid kroonilistele haigustele”
   2011/C 74/03
   EUROOPA LIIDU NÕUKOGU,
   
               1.
            
            
               TULETAB MEELDE, et Euroopa Liidu toimimise lepingu artikli 168 kohaselt täiendavad liidu meetmed liikmesriikide poliitikat ning on suunatud rahvatervise parandamisele; samuti peavad need soodustama liikmesriikidevahelist koostööd rahvatervise valdkonnas ja toetama vajaduse korral liikmesriikide meetmeid ning võtma täielikult arvesse liikmesriikide vastutust tervishoiuteenuste ja arstiabi korraldamisel ja kättesaadavaks muutmisel;
            
         
               2.
            
            
               TULETAB MEELDE, et Euroopa Liidu toimimise lepingu artikli 168 kohaselt peavad liikmesriigid koostöös komisjoniga ise oma poliitikat ja programme kooskõlastama;
            
         
               3.
            
            
               TOONITAB, et universaalsuse, kvaliteetse ravi kättesaadavuse, võrdsuse ja solidaarsuse põhimõtted ja üldised väärtused, mis kiideti heaks nõukogu 2. juuli 2006. aasta järeldustes ELi tervishoiusüsteemide ühiste väärtuste ja põhimõtete kohta, on haruldasi haigusi põdevatele inimestele ülimalt tähtsad;
            
         
               4.
            
            
               TULETAB MEELDE, et Maailma Terviseorganisatsiooni (WHO) kohaselt on kroonilised haigused pikka aega kestvad haigused, mis on tavaliselt aeglase arenguga. Kroonilised haigused on kogu maailmas kõige levinum surma põhjus, moodustades 60 % kõikidest maailma surmadest, ning on patsientide ja nende sugulaste igapäevaelu ja kogu ühiskonna jaoks suureks koormaks. Järgmisel aastakümnel suureneb krooniliste haiguste esinemine Euroopa rahvastiku vananemise tõttu veelgi;
            
         
               5.
            
            
               TULETAB MEELDE, et komisjon rõhutas oma 23. oktoobri 2007. aasta valges raamatus „Üheskoos tervise nimel: ELi strateegiline lähenemine aastateks 2008–2013”, (1) milles arendatakse ELi tervisestrateegiat, et hea tervise ning seda toetavate dünaamiliste tervishoiusüsteemide ja uute tehnoloogiate edendamine vananevas Euroopas on eelseisvate aastate peamised eesmärgid;
            
         
               6.
            
            
               TULETAB MEELDE komisjoni 3. märtsi 2010. aasta teatist „Euroopa 2020. aastal. Aruka, jätkusuutliku ja kaasava majanduskasvu strateegia”, (2) eelkõige „Euroopa vaesusevastase võitluse platvormi”, ning komisjoni 6. oktoobri 2010. aasta teatist „Euroopa 2020 – strateegiline juhtalgatus Innovaatiline liit”, (3) milles käsitletakse täisväärtusliku eluperioodi pikendamist puudutava Euroopa innovatsioonipartnerluse katseprojekti;
            
         
               7.
            
            
               TERVITAB 20. oktoobril 2010. aastal toimunud ministrite konverentsi „Rahvatervise ja tervishoiusüsteemide uuenduslikud lähenemisviisid kroonilistele haigustele”, kus toonitati vajadust leida uuenduslikke lähenemisviise ühiste ohutegurite kulutõhusale ennetamisele, et luua keskkond, kus tervislike valikute langetamine on kodanike jaoks lihtsam; et võtta arvesse sotsiaalmajanduslikku ebavõrdsust nii tervise edendamisel kui tervishoius; et hõlbustada paremat koordineerimist kogu tervishoiusüsteemide ulatuses selleks, et tagada terviklik patsiendipõhine hooldus ning edendada integreeritud teadusuuringuid sellistes valdkondades nagu tervise edendamine, esmane ennetus, teisene ennetus (sealhulgas varajane diagnoos), ravi ja hooldus krooniliste haiguste puhul;
            
         
               8.
            
            
               KUTSUB liikmesriike ÜLES:
               
                           —
                        
                        
                           arendama edasi patsiendikeskset poliitikat tervise edendamiseks ning krooniliste haiguste esmase ja teisese ennetuse, ravi ja hoolduse vallas koostöös asjaomaste sidusrühmadega, eriti patsientide organisatsioonidega;
                        
                     
                           —
                        
                        
                           tagama, et see poliitika aitab kaasa ebavõrdsuse vähendamisele tervise valdkonnas, võttes arvesse lähenemisviisi „tervis kõikides poliitikates”;
                        
                     
                           —
                        
                        
                           määrama kindlaks ja vahetama häid tavasid seoses nimetatud poliitikaga ja olemasolevate võrreldavate andmetega krooniliste haiguste esinemissageduse ja leviku ning meditsiiniliste ja sotsiaalsete tagajärgede kohta;
                        
                     
         
               9.
            
            
               KUTSUB liikmesriike ja komisjoni ÜLES:
               
                           —
                        
                        
                           algatama aruteluprotsessi, mille eesmärk on määrata kindlaks võimalused, mille abil optimeerida krooniliste haigustega seotud väljakutsetele reageerimist, liikmesriikidevahelist koostööd ja esitada 2012. aastaks kokkuvõte selle tulemustest aruteludokumendis;
                        
                     
                           —
                        
                        
                           juhtima nimetatud aruteluprotsessi tihedas dialoogis asjaomaste sidusrühmadega, sealhulgas patsientidega, tervishoiutöötajatega, tervishoiuteenuste tarbijate ja pakkujatega, ning võtma arvesse e-tervist ning panust, mida annavad teised asjakohased poliitikavaldkonnad, eelkõige tööhõive, invaliidsus, haridus ja eluasemesektor;
                        
                     
                           —
                        
                        
                           käsitlema kõnealuses aruteluprotsessi muu hulgas tegevuse ulatust järgmistes valdkondades:
                           
                                       —
                                    
                                    
                                       tervise edendamine ja krooniliste haiguste ennetus: hõlbustada tervislike valikute langetamist kõikide kodanike jaoks, välja töötada tervise edendamise teavitusmaterjale ja sekkumised kõikide krooniliste haiguste puhul, integreerida tervis õppekavadesse; arendada edasi tervise edendamise ja ennetustegevuse kulutõhususe ja tervisele pakutavate eeliste kvantitatiivset analüüsi; analüüsida teaduslikele tõendusmaterjalidele tuginedes krooniliste haiguste asjakohaste ohutegurite varajase avastamise ulatust; tõhustada ennetustegevust, kohaldades lähenemisviisi „tervis kõikides poliitikates” põhimõtteid;
                                    
                                 
                                       —
                                    
                                    
                                       tervishoid: määrata kindlaks ja jagada häid tavasid selle kohta, kuidas aidata krooniliste haigustega patsientidel saavutada maksimaalne iseseisvus ja elukvaliteet, ning samuti järgmistes valdkondades: tõhusad ja ennetavad varajased sekkumised; teisene ennetus, krooniliste haiguste hoolduse taskukohasus ja kättesaadavus; innovaatiliste krooniliste haiguste hoolduse elluviimine, eelkõige esmatasandi ja kogukondliku tervishoiu puhul, ning meetodid tervisega seotud ebavõrdsuse vähendamiseks selles valdkonnas;
                                    
                                 
                                       —
                                    
                                    
                                       krooniliste haigustega seotud uuringud: kuidas tugineda ennetustegevuse, varajase avastamise ja hoolduse praktilisel elluviimisel olemasolevatele teaduslikele teadmistele krooniliste haiguste vallas, eesmärgiga parandada strateegiaid, tehnoloogiaid ja toetust, et võimaldada aktiivsena ja tervena vananemist;
                                    
                                 
                                       —
                                    
                                    
                                       võrreldav teave Euroopa tasandil krooniliste haiguste esinemissageduse, leviku, ohutegurite ja tagajärgede kohta, võtta arvesse erinevaid olemasolevaid mehhanisme nagu EHES, haigestumust käsitleva Euroopa Ühenduste Statistikaameti statistika arendamine, olemasolevad registrid ja muud allikad, et võimaldada võrdlusuuringute ja tõenditepõhise poliitika elluviimist;
                                    
                                 
                     
         
               10.
            
            
               KUTSUB komisjoni ÜLES
               
                           —
                        
                        
                           toetama liikmesriike ja sidusrühmi aruteluprotsessis ja esitama selle tulemuste kohta 2012. aastaks kokkuvõtte aruteludokumendis;
                        
                     
                           —
                        
                        
                           integreerima võimaluse korral kroonilised haigused prioriteedina käimasolevatesse ja tulevastesse Euroopa teadus- ja tegevusprogrammidesse ning võtma arvesse algatuse EL 2020 rakendamist käsitleva aruteluprotsessi tulemusi;
                        
                     
                           —
                        
                        
                           tõhustama veelgi krooniliste haiguste alast koostööd WHOga ja OECDga.
                        
                     
         
      (1)  14689/07.
   
      (2)  7110/10.
   
      (3)  14035/10.